b'\n_START_ARTICLE_\nBoten Anna\n_START_SECTION_\nIndhold\n_START_PARAGRAPH_\nBoten Anna handler om en IRC-kanal, hvor sangeren chatter med andre. Denne kanal overv\xc3\xa5ges af Anna^ \xe2\x80\x93 angiveligt en IRC-bot (et robot-program), der holder orden i chatkanalen og blokerer (banner) forstyrrende elementer. Sangens vendepunkt indtr\xc3\xa6ffer, da Anna^ pludselig en dag afsl\xc3\xb8rer, at hun ikke er en bot, men i stedet en v\xc3\xa4ldigt, v\xc3\xa4ldigt vacker tjej (meget, meget smuk pige)._NEWLINE_P\xc3\xa5 trods af sangens noget esoteriske indhold, tog mainstream-medierne godt imod den, omend ordet bot oftest blev opfattet som b\xc3\xa5t (dvs. "b\xc3\xa5d") af folk, der ikke var bekendt med IRC \xe2\x80\x94 en misforst\xc3\xa5else, der ogs\xc3\xa5 inkluderer, at kanal blev forst\xc3\xa5et som "vandl\xc3\xb8b" i stedet for "chatkanal". Det har rimeligvis bidraget til forvirringen, at BassHunter i den efterf\xc3\xb8lgende musikvideo i en vandcykel sejler rundt i en rigtig kanal._NEWLINE_Sangen blev skrevet p\xc3\xa5 basis af en episode i IRC-kanalen #BassHunter.se p\xc3\xa5 QuakeNet, hvor Basshunter fejlagtigt antog, at en bruger p\xc3\xa5 kanalen \xe2\x80\x93 i virkeligheden en vens k\xc3\xa6reste \xe2\x80\x93 var en bot. Selvsamme IRC-kanal, som ogs\xc3\xa5 optr\xc3\xa6der i musikvideoen, blev i de f\xc3\xb8lgende m\xc3\xa5neder overfyldt med bots og IRC-brugere fra videnom._NEWLINE_Internetradioen MMradio.org har lavet et dansk remix af sangen \xe2\x80\x94 en parodi, der baserer sig p\xc3\xa5 ovenforn\xc3\xa6vnte udbredte misforst\xc3\xa5else. Denne sang handler om en b\xc3\xa5d, der sejler folk rundt p\xc3\xa5 en kanalrundfart, hvilket rimeligvis bidrager yderligere til forvirringen. Parodien er mest kendt under navnet MMradio \xe2\x80\x93 Rundfarten (Jeg kender en b\xc3\xa5d)._NEWLINE_En anden dansk parodi er lavet af en duo, som kalder sig Klamedia. Parodien hedder K\xc3\xa5ta Hannah og synges p\xc3\xa5 svensk.'